Nakon pojave tri slučaja ospica u posljednjih desetak dana kod djece s područja Tučepa, Baške Vode i Sinja, epidemiolozi i pedijatri uputili su otvorene pozive roditeljima da odvedu djecu na cijepljenje protiv ospica, rubeole i zaušnjaka (MRP cjepivo) s ciljem sprečavanja nastanka bolesti i komplikacije, te nastanka epidemije. Letci upozorenja Nastavnog zavoda za javno zdravstvo počeli su se dijeliti u splitskim dječjim vrtićima, a među roditeljima odmah su krenule rasprave o posljedicama (ne)cijepljenja.



- Dobila sam obavijest da mi dijete nema uredan karton cijepljenja, te da se javimo svom pedijatru i potvrdu o cijepljenju donesemo odgajateljici u vrtić. Među roditeljima se mogu čuti priče kako se necijepljena djeca više neće moći upisivati u predškolske ustanove, odnosno u prvi razred osnovne škole a da nisu primila sva potrebna cjepiva - rekla nam je jedna mama splitskog predškolca koji nije primio ni prvo cjepivo protiv ospica koje se prima s godinu i pol dana. Njezino opravdanje je da je dječak alergičan na puno toga, pa ga nije htjela voditi na cijepljenje.



- Neki su mi govorili da ga mogu cijepiti, a neki ne. Onda su krenule izjave stručnjaka za i protiv, puno se povezivalo cjepivo s grubim nuspojavama, a mi roditelji koji imaju djecu osjetljivog zdravlja smo počeli gubiti povjerenje u sve - kazala je ova mama.



- Na idućim upisima u vrtiće, u travnju, tražit će se pod obvezno da djeca imaju uredan katron cijepljenja, a ta odluka ići će napismeno od Grada Splita kao osnivača vrtića. Mi po dužnosti moramo pratiti svu upisanu djecu, pa redovito nazivamo roditelje da odvedu djecu na cijepljenje, no nikog ne možemo na to prisiliti. Iznimka od cjepiva su samo kontraindikacije koje pak utvrđuju pedijatri - kaže Miranda Pletikosić, viša medicinska sestra u DV-a "Radost".



Da je necijepljenost zapreka za upis u prvi razred osnovne škole službene odluke od nadležnih nema, potvrđuju nam liječnici školske medicine, no i oni upozoravaju da je procijepljenost djece protiv ospica, rubeole i zaušnjaka u Splitsko-dalmatinskoj županiji iznimno niska.



- Od naše epidemiološke službe dobili smo uputu da pozovemo roditelje da nam dovedu necijepljenu djecu. Mi smo takve pozive i prije upućivali prema kalendaru cijepljenja, no uvijek je ista situacija, oni roditelji koji nisu dovodili djecu, neće ni ubuduće baš zbog tog suludog antivakcinasijskog pokreta. Meni je to čak sebično jer cijepljenjem štitimo i onu djecu koja se zbog dobi i zdravstvenog stanja ne mogu cijepiti. I lani smo imali jednog oboljelog od ospica u "Slavi Raškaj", pa su sestre, na zahtjev roditelja, cijepile djecu koja nisu cijepljena - kazala je jedna liječnica školske medicine koja nije htjela davati službene izjave uputivši nas na Službu za epidemiologiju na Higijenskom.



Što je MRP cjepivo?



Prema službenim medicinskim podacima, dojenčad se prvi put cijepi jednom dozom kombiniranog cjepiva protiv ospica, rubeole i zaušnjaka (MRP) s navršenom prvom godinom života. Docjepljivanje se provodi pri upisu u prvi razred osnovne škole.



MRP cjepivo ne sadrži spojeve žive ni aluminija, te se potvrdilo kao djelotvorno i sigurno. Nuspojave su vrlo rijetke i najčešće blage. Nastaju oko desetak ili više dana od cijepljenja (povišena tjelesna temperatura, blagi osip, otok limfnih čvorova na vratu i otok zaušnih žlijezda), a spontano nestaju bez terapije. Brojna istraživanja pokazala su kako se ovo cjepivo ne može dovesti u uzročno-posljedičnu vezu s pojavom autizma, šećerne bolesti kod djece, alergijskih bolesti, te kroničnih bolesti crijeva.



Liječnik neće cijepiti dijete koje ima težu akutnu bolest, te kontraindikaciju za cijepljenje, a to su stanja imunodeficijencija, poznata alergijska reakcija na sastojke u cjepivima i teška alergijska reakcija uočena nakon prethodnog cijepljenja istim ili cjepivom istog sastava.



Svako peto dijete bez zaštite



Procijepljenost djece u Splitsko-dalmatinskoj županiji iznimno je loša, najlošija u zadnjih dvadesetak godina, upozoravaju iz NZJZ SDŽ.



U 2015. godini 81 posto predškolske djece u našoj županiji je procijepljeno protiv ospica, dok je taj postotak u Splitu, Solinu i Kaštelima bio puno manji u odnosu na županiju. Podaci o primljenim cjepivima za prošlu godinu još se prikupljaju, no preliminarni podaci upućuju kako je postotak necijepljene predškolske djece još niži od tih 81 posto.